Metfjöldi umsókna barst í Frumkvæðissjóð Betri Bakkafjarðar. Margt hefur áunnist síðan Bakkafjörður varð hluti af verkefninu Brothættum byggðum en verkefnisstjóri segir væntingar vera til að fleiri og fjölbreyttari störf skapist.
Bakkafjörður hóf þátttöku sína í byggðaþróunarverkefninu Brothættum byggðum árið 2019. Þá var staða byggðarlagsins orðin mjög erfið að mati sérfræðinga Byggðastofnunar. Síðan þá hefur byggðin styrkst og hefur Frumkvæðissjóður Betri Bakkafjarðar aldrei fengið jafn margar umsóknir um styrki og í ár eða 17 talsins. Gunnar Már Gunnarsson, verkefnisstjóri Betri Bakkafjarðar, segir styrkina mikilvæga til að koma fólki af stað með verkefni sín. Fénu verður útdeilt í janúar.
Þetta eru verkefni á sviði menningarmála. Verkefni sem snúa að atvinnusköpun oft fyrir einyrkja. Verkefni sem tengjast þessum hefðbundnu gömlu atvinnugreinum, sjávarútvegi og landbúnaði.
Og verkefni sem tengjast fegrun umhverfis.
Frumkvæðissjóðurinn er þó aðeins einn lítill angi verkefnisins Brothættra byggða. Verkefnið kallar á mikið samspil íbúa, sveitarfélaga og ríksins. Gunnar bendir á að meðal þess sem hafi áunnist frá 2019 séu miklar vegabætur sem farið var í á milli Bakkafjarðar og Þórshafnar.
Og það skiptir máli bæði fyrir íbúa að sækja vinnu og skóla milli staða en skiptir líka gríðarlega miklu máli
fyrir ferðaþjónustu því að vegurinn eins og hann var hefur verið algjör þröskuldur.
Einnig voru gerðir samningar við aðila í sjávarútvegi sem voru tilbúnir að veiða og halda uppi vinnslu á Bakkafirði.
Þar með er hægt að tryggja svona undirstöðuatvinnu fyrir fólk en auðvitað viljum við gjarnan síðan byggja ofan á það
og skapa meiri atvinnu og fjöbreyttari störf.